62018CJ0234_RES
Byla C‑234/18
Komisia za protivodeystvie na koruptsiyata i za otnemane na nezakonno pridobitoto imushtestvo
prieš
BP ir kt.
(Sofiyski gradski sad prašymas priimti prejudicinį sprendimą)
2020 m. kovo 19 d. Teisingumo Teismo (trečioji kolegija) sprendimas
„Prašymas priimti prejudicinį sprendimą – Teismų bendradarbiavimas baudžiamosiose bylose – Neteisėtai įgytų aktyvų konfiskavimas nesant apkaltinamojo nuosprendžio – Direktyva 2014/42/ES – Taikymo sritis – Pamatinis sprendimas 2005/212/TVR“
Teismų bendradarbiavimas baudžiamosiose bylose – Nusikaltimų priemonių ir pajamų iš nusikaltimų įšaldymas ir konfiskavimas Europos Sąjungoje – Direktyva 2014/42 – Taikymo sritis – Lėšų pasisavinimas, kuris nėra nusikaltimas, patenkantis į šioje direktyvoje išsamiai išvardytų teisės aktų taikymo sritį – Netaikymas
(Europos Parlamento ir Tarybos direktyvos 2014/42 3 straipsnis)
(žr. 47, 48 punktus)
Teismų bendradarbiavimas baudžiamosiose bylose – Pamatinis sprendimas dėl nusikalstamu būdu įgytų lėšų, nusikaltimo priemonių ir turto konfiskavimo – Taikymo sritis – Teismo sprendimas, priimtas vykstant nusavinimo procedūrai – Netaikymas – Nacionalinės teisės nuostatos, pagal kurias numatytas neteisėtai įgyto turto konfiskavimas nesant apkaltinamojo nuosprendžio – Leistinumas
(ESS 31 straipsnio 1 dalies c punktas; Tarybos pamatinis sprendimas 2005/212)
(žr. 53–57, 60–62 punktus ir rezoliucinę dalį)
Santrauka
2020 m. kovo 19 d. paskelbtame Sprendime „Agro In 2001“ (C‑234/18) Teisingumo Teismas nusprendė, kad Pamatiniu sprendimu 2005/212 dėl nusikalstamu būdu įgytų lėšų, nusikaltimo priemonių ir turto konfiskavimo (
1
) nedraudžiamos valstybės narės teisės nuostatos, kuriose numatyta, kad neteisėtai įgytas turtas nacionalinio teismo nurodymu konfiskuojamas pasibaigus procesui, kuris nėra susijęs nei su nusikalstamos veikos konstatavimu, nei a fortiori su tokios nusikalstamos veikos padarymu įtariamų asmenų nuteisimu.
Šis sprendimas priimtas nagrinėjant Komisijos, kuri Bulgarijoje yra atsakinga už kovą su korupcija ir neteisėtai įgyto turto konfiskavimą (toliau – Turto konfiskavimo komisija), ginčą su privačiu asmeniu BP ir keliais fiziniais ir juridiniais asmenimis, kurie yra susiję su BP arba jo kontroliuojami, dėl reikalavimo konfiskuoti BP ir nurodytų asmenų neteisėtai įgytą turtą. BP, kaip Bulgarijos banko stebėtojų tarybos pirmininko, baudžiamasis persekiojimas buvo pradėtas dėl to, kad nuo 2011 m. iki 2014 m. jis sąmoningai kurstė kitus asmenis pasisavinti šio banko lėšas. Vis dėlto prašymo priimti prejudicinį sprendimą pateikimo momentu šis persekiojimas nebuvo pasibaigęs įsiteisėjusiu apkaltinamuoju nuosprendžiu. Atlikusi dėl BP tyrimą, iš kurio paaiškėjo, kad jis įgijo turtą neteisėtai gautomis lėšomis, Turto konfiskavimo komisija pradėjo civilinį procesą prašymą priimti prejudicinį sprendimą pateikusiame teisme, siekdama, be kita ko, kad būtų nurodyta konfiskuoti BP ir jo šeimos narių turtą. BP ir kiti suinteresuotieji asmenys mano, kad turtas gali būti konfiskuotas tik įsiteisėjusiu apkaltinamuoju nuosprendžiu.
Savo sprendime Teisingumo Teismas atmetė šiuos argumentus. Darydamas savo išvadą Teisingumo Teismas nurodė, kad, atsižvelgiant visų pirma į Pamatinio sprendimo 2005/212 tikslus ir formuluotę reikia konstatuoti, kad šis pamatinis sprendimas yra aktas, skirtas įpareigoti valstybes nares nustatyti bendras būtiniausias taisykles, reglamentuojančias nusikaltimo priemonių ir pajamų iš nusikaltimų konfiskavimą siekiant palengvinti baudžiamosiose bylose priimtų nutarimų konfiskuoti abipusį pripažinimą. Taigi Teisingumo Teismas nusprendė, kad Pamatiniame sprendime 2005/212 nereglamentuojamas nusikaltimo priemonių ir pajamų iš nusikaltimų konfiskavimas, kurį valstybės narės teismas skiria vykstant procesui, nesusijusiam su vienos ar kelių nusikalstamų veikų nustatymu. Manydamas, kad sprendimas, kurį prašymą priimti prejudicinį sprendimą pateikęs teismas turi priimti pagrindinėje byloje, priimamas ne vykstant procesui dėl vienos ar kelių nusikalstamų veikų, o susijęs su civilinio pobūdžio procedūra dėl tariamai neteisėtai įgyto turto, kuri vykdoma neatsižvelgiant į tokį baudžiamąjį procesą, Teisingumo Teismas nurodė, kad šis sprendimas nepatenka į Pamatinio sprendimo 2005/212 taikymo sritį.
(
1
)	2005 m. vasario 24 d. Tarybos pamatinis sprendimas 2005/212/TVR dėl nusikalstamu būdu įgytų lėšų, nusikaltimo priemonių ir turto konfiskavimo (OL L 68, 2005, p. 49).